"Există un nivel de preocupare vizavi de comportamentul agresiv al Rusiei, un nivel de preocupare care are dimensiuni globale, ţinând seama de agresiunea neprovocată şi împotriva oricăror norme de drept internaţional pe care Rusia lui Putin a făcut-o asupra unui stat suveran, asupra Ucrainei. Deci reacţii şi preocupări vizavi de acest subiect este normal să fie. (...)
Prelungirea unui conflict la graniţele noastre (...) preocupă şi, fiind în proximitatea noastră, este normal să genereze din partea noastră o atenţie în acord cu importanţa ei, dar asta nu înseamnă că suntem într-un pericol imediat de a fi subiectul unei agresiuni militare. Deci din acest punct de vedere, o spun răspicat: la momentul în care avem acest interviu nu se pune această problemă", a afirmat ministrul Apărării într-un interviu difuzat duminică seară la un post TV.
Acesta a precizat că Ucraina beneficiază în continuare de sprijinul altor state, chiar dacă acţiunile contraofensive nu au avut "amplitudinea aşteptată". În ceea ce priveşte timpul în care România ar putea rezista în faţa unui eventual atac al Rusiei, Anghel Tîlvăr spune că nu ar putea avansa un termen, dar că în mod "categoric" poate rezista în faţa unei agresiuni. "Pot să vă spun, la acest moment nu se pune problema ca România să fie subiectul unei agresiuni", potrivit ministrului Apărării Naţionale.
Anghel Tîlvăr, despre armata obligatorie
"Am spus şi repet: nu se pune această problemă. Armata nu este obligatorie şi există un proiect referitor la serviciul militarilor voluntari în termen, care va reglementa şi posibilitatea celor care doresc să aibă pregătire militară din diferite motive. Este vorba de o perioadă care să fie de până la patru luni, să cuprindă oameni care să aibă vârsta între 18 şi 35 de ani", a afirmat Angel Tîlvăr.